**ФГОС шартларында**

**татар теле һәм әдәби уку дәресләрендә уен технологиясе элементларын куллану.**

Бүгенге көндә белем бирүнең стратегик бурычы булып – аның эчтәлеген, укыту алымнарын яңарту һәм шуның нигезендә нәтиҗәләрнең яңа сыйфатына ирешү тора. Нәтиҗәләрнең яхшы сыйфатына ирешүдә татар теле һәм әдәби уку,әдәбият дәресләрендә уен технологиясе элементларын куллануның роле зур дип уйлыйм. Чөнки, кече яшьтәге мәктәп балаларының укуга, бе­лем алуга омтылышын ныгытуда, аларның күзәтүчәнлеген арттыруда һәм иҗади фикер йөртү сәләтен үстерүдә уеннар гаять зур әһәмияткә ия. Шуңа күрә дәрестә мин башлангыч сыйныфларда аларга еш мөрәҗәгать итәм. Ә моның өчен мөмкинлекләр җитәрлек. Әйтик, дәреснең аерым этапларында төрле уен элементлары кертергә була. Бу исә укучыга үз белемен күрсәтергә, үзенең сәләтен ачарга булы­ша. Дәресләрдә шундый уен төрләрен кулланырга була: (1слайд)

С\* сүзле уеннар

А\* абстракт фикерләүгә уеннар

Л \* логик фикерләүгә уеннар

А\* акыл үсешенә ярдәм итүче уеннар

В\* вак моториканы үстерүче уеннар

А\* аңны үстерүче уеннар

Т \* театральләшкән уеннар

К\*кыюлык тәрбияләүче уеннар

Ү\* үз-аңны тәрбияләүче уеннар

П\*пунктуальлек тәрбияләүче уеннар

Е\*еш уйналучы уеннар

Р\*рольле- сюжетлы уеннар

Е\*елгырлык өстәүче уеннар

“Яхшы оештырылган уен әйбәт эшкә охшый... Һәрбер уенның нигезендә барыннан да элек, хезмәт тырышлыгы, фикер тырышлыгы бар,”- дигән бөек педагог А.С.Макаренко. (2слайд) Әйе, бу сүзләр белән мин дә килешәм.

Уен баланың шул фән белән кызыксынуын көчәйтә, мөстәкыйльлеген, ихтыяр көчен, акыл эшчәнлеген, зирәклеген, аны коллективлык рухында тәрбияли, билгеле бер максат куеп эшләргә өйрәтә. Чыннан да уен вакытында баланың игътибары ныгый, акылы үсә, физик яктан чыныга. Мәсәлән, 1 нче сыйныфларда “Игътибарлы бул!”,(3слайд) “Хәреф капитан” (4 слайд) уеннары бик отышлы.

Уеннар тәрбия һәм өйрәтүнең төрле мәсьәләләрен чишәргә, билгеле бер программа таләпләрен үзләштерергә, тәртип кагыйдәләренә өйрәнергә ярдәм итә. Балаларның интеллектуаль үсешенә ирешү- ул хәтерләрен, игътибарлылыкларын, уйлау һәм үзләштерү сәләтен үстерү. Уеннарны сайлый белү дә зур әһәмияткә ия. Интеллектуаль уеннарны сайлаганда, укытучы балаларның шәхси мөмкинлекләрен, яшь үзенчәлекләрен, уен белән ни дәрәҗәдә кызыксынуларын, балаларның уен алдындагы халәтен, кәефен истә тотып эшли. (5 слайд) Уен вакытында туган шатлыклы кичерешләр уенны көчле тәрбия чарасына әйләндерә. Интеллектуаль уеннар ярдәмендә оялчан, үз эченә бикләнгән балаларны да "уятырга”мөмкин .Мәсәлән, “Сүз эчендә сүз” уенын уйнаганда бар бала да бик актив катнаша. (6слайд)

Уен технологиясе татар телен чит тел буларак өйрәтү процессында уеннардан файдалану укучыны белем алырга, укуга дәртләндерә, аларда фән белән кызыксыну уята. Аеруча грамматик уеннар баланы уйларга, эзләнергә өйрәтә, телләр белүнең тормышта кирәк булуын төшендерә. Уен барышында балалар бердәмлеккә омтыла, үзара ярдәмләшеп биремнәр үтәгәндә , аларда үз көчләренә ышаныч тәрбияләнә. “Кызыклы сүзләр уйла” уенын парларда, төркемнәрдә уйнатырга була.( 7слайд)

Өйрәнелгән темадан соң үткәрелгән уеннар аеруча нәтиҗәле була. Мәсәлән, исем сүз төркемен өйрәнгәннән соң, шундый уеннар уйнатырга була. “Кем? яки Нәрсә?”(8 слайд), “Исемнәр уйла!” (9 слайд), “Нинди сүз артык?” (10слайд), “Кушма сүзләр” (11 слайд). Уеннар укучыларның сүз байлыгын арттыра, “ дөрес әйттемме” дигән табигый курку – тартынуны да җиңәргә ярдәм итә. Антоним, омоним,синонимнарны үткәннән соң, шундый уеннар тәкъдим ителә. (12слайд), (13слайд).

Укучыларның яше арткан саен , уеннарның максаты да катлаулана бара. Төрле яшьтәге балаларга бер уенның төрле вариантларын бирергә була. Мәсәлән, әдәби уку дәресләрендә халык авыз иҗаты әсәрләреннән мәкаль һәм әйтемнәрне еш кулланам. Әйтик, “Мәкальнең ахырын тап! ”- дигән уенны 3нче сыйныфта (14слайд), ә инде катлаулырак вариантын ” Мәкальне төзе ” 4 нче сыйныфта үткәрергә була (15слайд).

Уен кагыйдәләренә буйсыну балаларда чыдамлылык, ихтыяр көче, сабырлык тәрбияли. Укучылар үз теләкләрен башкаларныкы белән яраклаштырырга , иптәшләре алдында җаваплылык хисләре тоярга өйрәнәләр. Уртак шатлык, күмәк уйнау балаларны шәхес буларак үстерә, камильләштерә. Әдәби уку дәресләрендә “Әкиятләр дөньясында”, (16слайд) “Әкиятне, авторны таны” (17слайд),”Табышмак, аякка ябышмак”уеннары (18слайд), әдәби викториналар (19слайд) үткәрергә була.

Укучыларның белем, осталык, эш күнекмәләрен булдыру һәм үстерү максатыннан кулланмага кертелгән рольле уеннар, сынамышлар, тизәйткечләр, җырлар, табышмаклар, башваткычлар да, (20 слайд) татарча сөйләшергә өйрәтүдә зур гамәли әһәмияткә ия булып тора.

Дәресләрдә уен технологиясе элементлары киң куллану уңай нәтиҗә бирә,укучыларның күзәтүчәнлек, игътибарлылык, сабырлык кебек сыйфатларын, хәтер һәм зиһенен үстерә, фикерләү сәләте үсеше белән бергә, туган телгә, туган якка мәхәббәт тә тәрбияләнә. (21 слайд)